Bejaarde vrou erg aangerand 'vir paar stukkies goed' | Netwerk24
Deur Kaydene Davids 19 November 2019 15:43
So sê Wally Smit, sakeman van Bloemfontein, nadat Petro Schmidt (79), sy skoonma, Dinsdag helder oordag in haar huis in Faunasig oorval en verskeie kere met 'n skerp voorwerp in onder meer die gesig gesteek is.
Schmidt is net ná 09:00 in haar slaapkamer gekry nadat 'n Bybelstudiegroep van die NG kerk Fauna by haar huis opgedaag en sy nie vir hulle oopgemaak het nie.
Die groep, wat uit ses tot agt lede bestaan, maak weekliks beurte en was veronderstel om Dinsdag by Schmidt se huis byeen te kom. Toe sy nie reageer nie, het hulle haar man, Johan Schmidt, gebel. Hy het hom na die huis gehaas waar hulle op 'n ernstig beseerde Schmidt afgekom het.
Sy is na die Life Rosepark-hospitaal geneem.
Smit sê sy skoonma is erg aangerand vir 'n paar stukkies juweliersware.
"Dit is sinneloos. Hulle kan haar gelos het en net die goed gevat het."
Volgens Smit moes die voorval tussen 08:00 en 09:00 gebeur het toe sy skoonma alleen tuis was. Hy sê sy skoonpa (in sy 80's) doen deeltyds administratiewe werk en was tydens die aanval by die werk.
Brig. Motantsi Makhele, provinsiale polisiewoordvoerder, sê 'n voorlopige ondersoek dui daarop dat die verdagtes toegang deur 'n stukkende venster verkry het.
Hy sê die slagoffer kon nog nie met die polisie praat nie.
"Juweliersware wat aan die familie behoort, is gesteel en 'n leë juwelekissie is buite die huis gekry."